和程進道見貽
作者：曹勛
朝代：宋

paragraphs: 秋聲起木杪，便覺密葉稀。
風至草木勁，水闊鴻雁知。
壯懷感摇落，歎息囊中錐。
功名未卓立，此心常坐馳。
君家朱橋側，細俯秋水遲。
氣近龍鳳闕，喧無笳鼓悲。
蕭齋琴書靜，不知花影移。
棣華好伯仲，騰起風雲時。
心親詩禮學，日與富貴期。
不忘黄塵苦，乃眷寒士饑。
此理誠愫抱，豈復持詭隨。
已獻仲舒策，孰謂李廣奇。
文中有至樂，妙處含天機。
一官勿言困，且喜願不違。
我誠老賓客，合爪喜見之。
關西相有在，行矣當無疑。